- Jos opiskelija haluaa lomailla ja matkustaa, menköön töihin, Pekka Mattila kirjoittaa Facebook-sivuillaan.

Käytäntöön suuntautuneena professorina (professor of practice) Aalto-yliopistossa toimiva Pekka Mattila oli kokoomuksen kuntavaaliehdokkaana 2012, mutta jäi varasijalle 677 äänellä. MAURI RATILAINEN / AL

Valtiotieteiden tohtori, Aalto-yliopiston johtamiskoulun Aalto EE:n toimitusjohtaja Pekka Mattila kommentoi Facebook-sivuillaan sapekkaaseen sävyyn Ylen uutista, jonka mukaan valtaosa opiskelijoista kokee olevansa heikossa taloudellisessa tilanteessa.

- Jos opiskelija haluaa lomailla ja matkustaa, menköön töihin ja ratkaiskoon ongelman. Ei ole veronmaksajan asia tarjota hedonismiin hoitoa. Kaikenlaisia kitisijöitä sitä nykyään, Mattila kirjoittaa.

Vuoden 2016 opiskelijabarometristä käy Ylen mukaan ilmi, että vain 40 prosenttia yliopisto-opiskelijoista ja 28 prosenttia ammattikorkeakouluopiskelijoista kokee tulevansa hyvin toimeen.

- Uudempi koulukunta haluaa maksattaa varhaiskeski-ikään jatkuvat identiteettiprojektinsa muilla, Mattila kirjoittaa ja arvioi, että maksuton koulutus, tuettu asuminen, terveydenhoito ja ateriointi eivät taida riittää mihinkään.

Ei örveltänyt haalareissa

Mattila on kommentoinut yliopisto- ja opiskelumaailmaa aiemminkin kärjekkäästi.

Mattila sanoi viime syyskuussa Helsingin Sanomille, että " jos ollaan rehellisiä, en ole eläissäni nähnyt niin tehottomia työpaikkoja kuin mitä yliopistot ovat " .

Kesäkuussa 2015 Mattila arvioi Gloria-lehdessä suomalaista yliopistoa paikoin niin löysäksi, että opiskelujen ohella voi käydä kokopäiväisesti töissä, jos osaa järjestellä asiansa.

- Tietysti se tarkoittaa sitä, ettei örvellä haalareissa. Minulta se jäi väliin, eikä harmita yhtään, Mattila tokaisi.

Facebook-sivuillaan Mattila kirjoittaa, ettei hän hakenut lainkaan opintotukea opiskelijana ollessaan eikä " haahuillut etsimässä itseään jossain keskiaasialaisessa pajukossa " , koska teki " epäseksikästä mutta palkitsevaa toimistotyötä " .